次德符韻六詩 分韻見簡
作者：鄒浩
朝代：宋

paragraphs: 幽人寄巖谷，志士從簪纓。
所尚初不同，出處皆有行。
夫子胡爲哉，飲露餐秋英。
和璧以爲質，黄鐘以爲聲。
皎皎文史中，久作星斗明。
一見輙心降，端如屈人兵。
天意亦可料，禍患矧已經。
豈其禮樂時，而不收珪珽。
故知阿衡任，便是西山清。
我豈夫子徒，猥辱藪澤并。
驅車遠過我，爲我開天庭。
凡今落松麈，皆昔所未聆。
念此坐相阻，三十六峰横。
子言不子隨，猶得座右銘。